DA takel Lesufi oor onregmatige besteding van R1 miljard(Argieffoto: ANA) Die Gautengse departement van onderwys is weer in die pekel oor sy beweerde vrotsige finansiële bestuur. Die DA sê hy is bekommerd oor onregmatige besteding van meer as R1 miljard wat in die 2019-’20-jaarverslag bekend gemaak is. Khume Ramulifho, ŉ DA-lid in die Gautengse wetgewer, sê volgens die ouditeur-generaal (OG) is doeltreffende stappe nie gedoen om die onregmatige besteding – wat altesaam R1 030 657 000 beloop – te voorkom nie. “Die onreëlmatige uitgawes is die gevolg van ŉ gebrek aan voldoening wat betref verkryging- en kontrakbestuur.” Ramulifho sê die meer as R431 miljoen wat bestee is om skole verlede jaar te midde van die Covid-19-pandemie te ontsmet, bevestig dat die departement die Wet op Openbare Finansiële Bestuur (PFMA) verontagsaam. Maroela Media het vroeër berig die bedrag is in net drie maande bestee om skole in die provinsie te ontsmet. In ŉ verslag daaroor wat aan die provinsiale wetgewer se onderwyskomitee voorgelê is, is daar meer as 200 diensverskaffers wat glo ŉ diens aan die departement gelewer het deur skole te ontsmet. “Die senior bestuur het versuim om voldoening aan wetgewing en tesouriebepalings behoorlik te hersien en te monitor. Daar is ŉ hele aantal bewerings van ongerymdhede met verkryging, finansiële wangedrag, bedrog en diefstal wat met vorige jare verband hou.” Die DA het geskrewe vrae aan Panyaza Lesufi, LUR vir onderwys in die provinsie, gerig om vas te stel hoe die ondersoeke na die bewerings vorder. “ŉ Gebrek aan opvolgbestuur dra by tot die onregmatige besteding. Die bedrae neem elke jaar toe en dit dui duidelik daarop dat die regering in die hek duik wanneer dit kom by behoorlike bestuur,” sê Ramulifho. Die DA sê die hoof van die departement asook die finansiële hoof moet verduidelik waarom die departement nie die nodige stappe gedoen het om die uitgawes te vermy nie.